### 11.    Beslutning om at ændre plangrundlag for boligområde ved [adresse], Snertinge

**Åbent**

Sagsnr.: 326-2020-66122       J.nr.: 01.02.05           Dokumentnr.:
326-2020-249692

**Sagstype**

Beslutning.

**Resume og sagens baggrund**

Grundejerforeningen Elsebeth Bruun, Snertinge, anmoder kommunen om
at ændre plangrundlaget for et boligområde på [adresse], så der bliver mulighed
for at opføre dobbelthuse på de enkelte grunde. De to gældende lokalplaner
giver kun mulighed for åben-lav bebyggelse, dvs. enfamiliehuse. At ændre
lokalplanerne forudsætter tillige et tillæg til kommuneplanen, der supplerer
anvendelsen til tæt-lav bebyggelse, herunder dobbelthuse.

**Indstillinger**

Chefen for Plan, Byg og Miljø indstiller, at

1.    kommunen
indkalder ideer og forslag til planlægningen med henblik på at udarbejde et
tillæg til kommuneplanen, der supplerer områdets anvendelse med mulighed for
tæt-lav boligbebyggelse

2.    administrationen
bemyndiges til herefter at fortsætte planarbejdet, hvis der ikke indkommer
væsentlige bemærkninger.

**Behandling**

Teknik- og Miljøudvalget.

**Sagsfremstilling**

Bestyrelsen i Grundejerforeningen Elsebeth Bruun har fået en
henvendelse fra tre grundejere, der ønsker at opføre dobbelthuse i
boligområdet. Det anføres, at udstykningen omfatter 39 parceller, hvoraf 13
grunde fortsat er ubebyggede. Det seneste nybyggeri blev opført tilbage i 2008.
Grundejerne er ærgerlige over, at realiseringen af udstykningen er gået i stå
og har en forventning om, at det vil øge mulighederne for at udbygge og bebo
området, hvis der også er afsæt til at opføre dobbelthuse.

Grundejerforeningen har behandlet henvendelserne på
ekstraordinær generalforsamling ultimo 2019. Hos de fremmødte var der som
udgangspunkt opbakning til at ændre plangrundlaget, dog med betragtninger om
bebyggelsesprocent.

*Gældende plangrundlag*

Området er omfattet af kommuneplanens rammebestemmelse
S2.B08, der udlægger området som boligområde til åben-lav bebyggelse, se bilag
1.

[adresse] er
detailplanlagt ved to enslydende lokalplaner hhv.:

·
Lokalplan 2.9 – et nyt boligområde nord for [adresse] (vedtaget
2005). Se bilag 2a.

·
Lokalplan 2.10 – en udvidelse af boligområdet på [adresse]
(vedtaget 2006). Se bilag 2b.

Lokalplanerne har bl.a. til formål at fastlægge området til
helårsbeboelse med åbent-lav boligbyggeri. Samtidig er områdets anvendelse fastlagt
til helårsbeboelse med åbent-lavt boligbyggeri.

Administrationen lægger til grund, at denne anvendelse er et
princip i lokalplanen, der ikke kan fraviges med en dispensation. Derfor kan
kommunen kun give mulighed for dobbelthuse, der hører til i kategorien tæt-lav
bebyggelse, ved at udarbejde en ny lokalplan. Idet kommuneplanen heller ikke
giver afsæt for tæt-lav bebyggelse, skal der tillige gennemføres et tillæg til
kommuneplanen.

Administrationen forventer, at planlovens regler om
”lokalplaner af mindre betydning” kan bringes i spil. Ved lokalplaner af mindre
betydning forstås bl.a. lokalplaner, som ikke medfører væsentlige ændringer i
omgivelserne. Kommunen kan ændre eller supplere en eller et par bestemmelser i
en eksisterende lokalplan. Fx supplere anvendelsesbestemmelserne eller foretage
mindre ændringer i bestemmelser om bebyggelsens udformning eller omfang.

I dette tilfælde forventes det, at det vil være relevant -
udover anvendelsesbestemmelsen – at tilpasse bestemmelser om bebyggelsens
omfang og placering.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Kommuneplan - rammeområde S2.B08 | 326-2020-263004 |
| Bilag 2a - Lokalplan 2.10, [adresse] 326-2020-263005 |
| Bilag 2b - Lokalplan 2.9, [adresse] 326-2020-263006 |